Projektas

|  |
| --- |
| UKMERGĖS RAJONO SAVIVALDYBĖS TARYBA |
|  |
| **SPRENDIMAS** |
| **DĖL UKMERGĖS R. VEPRIŲ MOKYKLOS-DAUGIAFUNKCIO CENTRO IR UKMERGĖS MENO MOKYKLOS ORGANIZUOJAMOSE STOVYKLOSE TEIKIAMŲ PASLAUGŲ KAINŲ NUSTATYMO** |
|  |
| 2022 m. gegužės d. Nr.  |
| Ukmergė |
|  |

 Vadovaudamasi Lietuvos Respublikos vietos savivaldos įstatymo 16 straipsnio 2 dalies 37 punktu ir Lietuvos Respublikos socialinės paramos mokiniams įstatymo 11 straipsnio 1 dalimi, Ukmergės rajono savivaldybės taryba n u s p r e n d ž i a:

 1. Nustatyti vaikų vasaros stovyklose teikiamų paslaugų kainas:

 1.1. 80,00 Eur (aštuoniasdešimt Eur 00 ct) 1 asmeniui 5 kalendorinėms dienoms už Ukmergės meno mokyklos Dailės skyriaus teikiamas paslaugas vaikų vasaros kūrybinėje stovykloje-plenere „Panemunės pilis. Vasaros atradimai“;

 1.2. 110,00 Eur (šimtas dešimt Eur 00 ct) 1 asmeniui 5 kalendorinėms dienoms už Ukmergės r. Veprių mokyklos-daugiafunkcio centro teikiamas paslaugas vaikų vasaros stovykloje „Šventosios vingiai. Vasaros nuotykiai“ (I pamaina);

 1.3. 154,00 Eur (šimtas penkiasdešimt keturi Eur 00 ct) 1 asmeniui 7 kalendorinėms dienoms už Ukmergės r. Veprių mokyklos-daugiafunkcio centro teikiamas paslaugas vaikų vasaros stovykloje „Šventosios vingiai. Vasaros nuotykiai“ (II pamaina);

 1.4. 198,00 Eur (šimtas devyniasdešimt aštuoni Eur 00 ct) 1 asmeniui 9 kalendorinėms dienoms už Ukmergės r. Veprių mokyklos-daugiafunkcio centro teikiamas paslaugas vaikų vasaros stovykloje „Šventosios vingiai. Vasaros nuotykiai“ (III ir IV pamainos).

2. Atleisti nuo dalies mokesčio už kelialapį Ukmergės r. Veprių mokykloje-daugiafunkciame centre Ukmergės rajono savivaldybės biudžeto lėšomis organizuojamose stovyklose nepasiturinčiose šeimose augančius vaikus (kai šeimos pajamos 1 šeimos nariui per mėnesį neviršija 1,5 Valstybės remiamų pajamų dydžio (VRP), ir nuo karo pabėgusius ukrainiečius, besimokančius Ukmergės r. bendrojo ugdymo mokyklose, nustatant tokias kainas:

2.1. už Ukmergės r. Veprių mokyklos-daugiafunkcio centro teikiamas paslaugas:

 2.2.1. 42,00 Eur (keturiasdešimt du Eur 00 ct) 1 asmeniui 7 kalendorinėms dienoms stovykloje „Šventosios vingiai. Vasaros nuotykiai“ (II pamaina);

 2.2.2. 54,00 Eur (penkiasdešimt keturi Eur 00 ct) 1 asmeniui 9 kalendorinėms dienoms stovykloje „Šventosios vingiai. Vasaros nuotykiai“ (III ir IV pamainos).

 3. Nustatyti kainą už kelialapį vasaros stovyklose „Šventosios vingiai. Vasaros nuotykiai“, organizuojamose iš Ukmergės rajono savivaldybės biudžeto lėšų, motyvuotiems, aktyviems popamokinėje veikloje vaikams:

3.1. 42,00 Eur (keturiasdešimt du Eur 00 ct) 1 asmeniui 7 kalendorinėms dienoms (II pamaina);

 3.2. 54,00 Eur (penkiasdešimt keturi Eur 00 ct) 1 asmeniui 9 kalendorinėms dienoms (III ir IV pamainos).

4. Šio sprendimo 3 punkte nustatytų motyvuotų, aktyvių popamokinėje veikloje mokinių sąrašus, vadovaudamasis savivaldybės administracijos direktoriaus patvirtintu „Motyvuotų, aktyvių popamokinėje veikloje mokinių atrankos ir kriterijų nustatymo tvarkos aprašu“, tvirtina savivaldybės administracijos direktorius.

5. Pavesti Ukmergės rajono savivaldybės administracijos direktoriui užtikrinti nepasiturinčių šeimų vaikų, gaunančių nemokamą maitinimą ir dalyvaujančių vasaros užimtumo programose, sąrašų tvirtinimą.

 6. Pripažinti netekusiu galios Ukmergės rajono savivaldybės tarybos 2021 m. birželio 23 d. sprendimą Nr.7-158 „Dėl vaikų vasaros stovyklose teikiamų paslaugų kainų nustatymo“.

Savivaldybės meras

Projektą parengė:

Švietimo, kultūros ir sporto skyriaus

vyriausioji specialistė Ingrida Krikštaponienė

Sprendimo projektas suderintas ir pasirašytas Ukmergės rajono savivaldybės dokumentų valdymo sistemoje „Kontora“

Forma patvirtinta Ukmergės rajono savivaldybės

administracijos direktoriaus 2017 m. rugsėjo 27 d.

įsakymu Nr. 13-1536

**UKMERGĖS RAJONO SAVIVALDYBĖS TARYBOS SPRENDIMO PROJEKTO**

|  |
| --- |
| **„DĖL UKMERGĖS R. VEPRIŲ MOKYKLOS-DAUGIAFUNKCIO CENTRO IR UKMERGĖS MENO MOKYKLOS ORGANIZUOJAMOSE STOVYKLOSE TEIKIAMŲ PASLAUGŲ KAINŲ NUSTATYMO“** **AIŠKINAMASIS RAŠTAS**  |
|  |

2022 m. gegužės 17 d.

Ukmergė

 **1. Sprendimo projekto rengimo pagrindas.** Lietuvos Respublikos vietos savivaldos įstatymo 16 straipsnio 2 dalies 37 punkte reglamentuota, kad savivaldybės Taryba nustato kainų už savivaldybės kontroliuojamų įmonių, savivaldybės biudžetinių ir viešųjų įstaigų (kurių savininkė yra savivaldybė) teikiamas paslaugas įstatymų nustatyta tvarka. Lietuvos Respublikos socialinės paramos mokiniams įstatymo 11 straipsnio 1 dalyje reglamentuojamas socialinės paramos skyrimas mokiniams.

 **2. Sprendimo projekto tikslas ir esmė:** Vasaros atostogų metu siekiama sudaryti sąlygas vaikams turiningai pailsėti, skatinti  jų pažinimo, lavinimosi, bendravimo ir bendradarbiavimo, saviraiškos ir kt. poreikius.

Teikiamas sprendimo projektas, kuriame nustatomos kelialapio kainos už Veprių mokyklos-daugiafunkcio centro ir Meno mokyklos organizuojamose stovyklose teikiamas paslaugas.

 **3. Šiuo metu galiojančios ir teikiamu projektu siūlomos naujos nuostatos (esant galimybei – lyginamasis variantas):**

Pripažįstamas netekusiu galios Ukmergės rajono savivaldybės tarybos 2021 m. birželio 23 d. sprendimą Nr.7-158 „Dėl vaikų vasaros stovykloje teikiamų paslaugų kainų nustatymo“. Kiekvienais metais nustatomos naujos teikiamų paslaugų vaikų vasaros stovyklose kainos.

Meno mokyklos birželio 28 – liepos 1 d. organizuojamoje stovykloje „Panemunės pilis. Vasaros atradimai“ 1 vaiko 1 dienos kelialapio kaina – 16,00 Eur (2021 m. buvo 9,16 Eur). Kainos padidėjimui įtakos turėjo pabrangęs kuras, maitinimo, apgyvendinimo bei kt. paslaugos ir prekės. Programos įgyvendinimui iš savivaldybės biudžeto bus skirtas 1700,00 Eur finansavimas. Su tėvais mokesčio už paslaugas dydis suderintas.

Ukmergės r. Veprių mokyklos-daugiafunkcio centro įgyvendinamose užimtumo programose 1 vaiko 1 dienos kelialapio kaina, apmokama tėvų, – 22,00 Eur (tokia pati kaina buvo ir 2021 m.). Kaina nepasikeitė, nes programos teikėjai rinkosi pigesnes edukacijas. Programos įgyvendinimui iš savivaldybės biudžeto bus skirtas 11 500,00 Eur finansavimas.

**4. Sprendimui įgyvendinti reikalingos lėšos ir galimi finansavimo šaltiniai:**

Vasaros poilsio programų įgyvendinimui bus naudojamos savivaldybės biudžeto (11 500 Eur.), Švietimo mainų paramos fondo administruojamo projekto TAPK, tėvų, rėmėjų ir kt. lėšos.

Ukmergės r. Veprių mokykla-daugiafunkcis centras dalyvavo Švietimo mainų paramos fondo skelbtame konkurse dėl vasaros užimtumo programų finansavimo (2022 m. skirtas 2732,40 Eur, 2021 m. – 5339 Eur).

Mokiniai, turintys teisę į Valstybės paramą (šeimos pajamos 1 šeimos nariui per mėnesį neviršija 1,5 VRP (t.y. 187,50 Eur) ir dalyvausiantys Ukmergės r. Veprių mokyklos-daugiafunkcio centro vykdomose programose, finansuojamose iš Ukmergės rajono savivaldybės biudžeto lėšų, taip pat mokės mokestį už dalyvavimą vasaros stovyklų programose. Mokestis, kurį turėtų sumokėti mokinių, turinčių teisę į Valstybės paramą, tėvai (globėjai, rūpintojai), numatomas dėl kelių priežasčių: siekiant mokinių savalaikio atvykimo į stovyklą ir įsipareigojimo pabūti joje iki pamainos pabaigos, saugoti stovyklos turtą. Nuo karo pabėgusių ukrainiečių, besimokančių Ukmergės r. bendrojo ugdymo mokyklose, užimtumas bus finansuojamas savivaldybės biudžeto ir rėmėjų lėšomis (tėvams už vaikų poilsį mokėti nereikės).

Siūloma atleisti nuo dalies mokesčio už dalyvavimą programose „Šventosios vingiai. Vasaros nuotykiai“, įgyvendinamose Ukmergės rajono savivaldybės biudžeto lėšomis, mokinius, turinčius teisę į Valstybės paramą, ir motyvuotus, aktyvius popamokinėje veikloje vaikus (mokyklų teikimu), nustatant mažesnę kelialapio kainą (1 dienos kaina – 6,00 Eur). Planuojama užimti 30 valstybės remiamų, 7 ukrainiečius, 10 motyvuotų, aktyvių popamokinėje veikloje vaikų.

**5. Priėmus sprendimą laukiami rezultatai, galimos pasekmės:**

 Tikimasi, kad bus sėkmingai įgyvendintos vaikų užimtumo vasaros atostogų metu programos.

 **6. Priimtam sprendimui įgyvendinti reikalingi papildomi teisės aktai (*priimti, pakeisti, panaikinti*):**

 **7. Lietuvos Respublikos korupcijos prevencijos įstatymo 8 straipsnio 1 dalyje numatytais atvejais – sprendimo projekto antikorupcinis vertinimas: -**

 **8. Kai sprendimo projektu numatoma reglamentuoti iki tol nereglamentuotus santykius, taip pat kai iš esmės keičiamas teisinis reguliavimas – sprendimo projekto numatomo teisinio reguliavimo poreikio vertinimas: -**

 **9. Sekretoriatas priimtą sprendimą pateikia:** Švietimo, kultūros ir sporto skyriui, Apskaitos skyriui; Socialinės paramos skyriui, bendrojo ugdymo mokykloms, Ukmergės r. Veprių mokyklai-daugiafunkciam centrui, Ukmergės meno mokyklai.

 **10. Aiškinamojo rašto priedai: –**

Vyriausioji specialistė Ingrida Krikštaponienė